नैनीताल, 2 अगस्त 2018। आबकारी विभाग के प्रवर्तन दल को बृहस्पतिवार को हल्द्वानी में अब तक की सबसे बड़ी सफलता मिली है। टीम ने एक गोदाम से देशी-विदेशी मदिरा की शराब की बोतलों से भरी करीब 5500 पेटियां बरामद की हैं। बरामद की गयी शराब की कीमत 2.5 करोड़ के करीब बतायी गयी है। बरामद की गयी शराब की बोतलों पर ‘उत्तराखंड राज्य में बिक्री हेतु’ अंकित है। जवाहर नाम के एक व्यक्ति को भी गिरफ्तार किया गया। आगे जांच के बाद ही पता चलेगा कि बरामद की गयी शराब वास्तव में किसकी है, और क्या यह वास्तव में उत्तराखंड की है, अथवा कहीं बाहर से लायी गयी है। शराब किसी ‘पन्त’ नाम के शराब कारोबारी की बताई जा रही है। आबकारी विभाग की कार्रवाई से नैनीताल पुलिस की सक्रियता पर भी स्वतः ही सवाल उठ गए हैं।